text: Voldsom regn og torden rammer i nat
  23 august 2011 kl. 06.50
  Regn og torden gæster igen Danmark. Især Sønderjylland og Fyn kan se frem til adskillige millimeter regn.
  Sønderjyderne og fynboerne skal ruste sig og sikre kældre og udhuse. DMI har udsendt en risikomelding for kraftig regn og lokalt skybrud i løbet af aftenen og natten til onsdag.
  - Vi frygter, at der kommer op til 40 mm regn, og det ser ud til, at det bliver Sønderjylland og Fyn, der får mest. Lolland-Falster, der nærmest har rismarker, går fri for den helt store mængde vand i denne omgang, siger vagthavende meteorolog Marie Timm, DMI.
  Regnen kommer til hele landet, og de fleste steder falder der mellem 5 og 15 mm regn. Stedvis mellem 20 og 40 mm.
  Det er et lavtryk over det nordvestlige Frankrig, der bevæger sig op gennem Nordsøen, som giver den kraftige regn og stedvis torden.
  - Vi opdaterer risikomeldingen senere i dag. Så ved vi mere, også om varslet skal ændres til et egentlig varsel for kraftig regn eller skybrud, siger Marie Timm.
  En risikomelding udsendes af DMI som et forvarsel om farligt vejr. 
  Risikomeldingen bliver ofte efterfulgt af et varsel om farligt vejr, når der er overblik over hvilke og hvor store områder, der bliver ramt af det farlige vejr.
  